CELEX: 32008H0355
Language: el
Date: 2007-12-05 00:00:00
Title: Σύσταση της Επιτροπής, της 5ης Δεκεμβρίου 2007 , για την αναπαραγωγή του κειμένου του άρθρου 20 της συνθήκης ΕΚ στα διαβατήρια [κοινοποιηθείσα υπό τον αριθμό Ε(2007) 5841]

6.5.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 118/30
            
         
      ΣΫΣΤΑΣΗ ΤΗΣ ΕΠΙΤΡΟΠΉΣ
   
   της 5ης Δεκεμβρίου 2007
   για την αναπαραγωγή του κειμένου του άρθρου 20 της συνθήκης ΕΚ στα διαβατήρια
   [κοινοποιηθείσα υπό τον αριθμό Ε(2007) 5841]
   (2008/355/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211,
   Εκτιμώντας τα ακόλουθα:
   
               (1)
            
            
               Το άρθρο 20 της συνθήκης για την ίδρυση της Ευρωπαϊκής Κοινότητας (εφεξής «άρθρο 20 της συνθήκης ΕΚ») ορίζει ότι κάθε πολίτης της Ένωσης απολαύει, σε τρίτη χώρα στην οποία δεν αντιπροσωπεύεται το κράτος μέλος του, της διπλωματικής και προξενικής προστασίας κάθε κράτους μέλους που αντιπροσωπεύεται, υπό τους ίδιους όρους που ισχύουν και έναντι των υπηκόων του κράτους αυτού. Το δικαίωμα αυτό διακηρύσσεται και στο άρθρο 46 του Χάρτη των θεμελιωδών δικαιωμάτων της Ευρωπαϊκής Ένωσης.
            
         
               (2)
            
            
               Μία έρευνα του ευρωβαρομέτρου που δημοσιεύτηκε τον Ιούλιο του 2006 έδειξε ότι η πλειοψηφία των πολιτών της Ένωσης δεν γνωρίζει το άρθρο 20 της συνθήκης ΕΚ και το τι συνεπάγεται. Μόνο το 23 % των ατόμων που ερωτήθηκαν απάντησαν ότι γνωρίζουν τις δυνατότητες που παρέχονται από το άρθρο 20 της συνθήκης ΕΚ. Από την έρευνα προέκυψε επίσης ότι το ήμισυ των πολιτών της Ένωσης προβλέπει να ταξιδέψει σε μία τρίτη χώρα εντός των τριών επόμενων ετών.
            
         
               (3)
            
            
               Η πρόταση να αναπαραχθεί το άρθρο 20 της συνθήκης ΕΚ στα διαβατήρια για να πληροφορηθούν οι πολίτες τα δικαιώματά τους αναφέρθηκε στην έκθεση του κ. Barnier της 9ης Μαΐου 2006«Για μία ευρωπαϊκή δύναμη προστασίας των πολιτών: ευρωπαϊκή βοήθεια». Στις 15 Ιουνίου 2006, η προεδρία του Συμβουλίου κάλεσε τα κράτη μέλη να εξετάσουν τη δυνατότητα αναπαραγωγής του κειμένου του άρθρου 20 της συνθήκης ΕΚ στα διαβατήρια για να διασφαλιστεί ότι οι πολίτες της Ένωσης είναι καλά πληροφορημένοι όσον αφορά τα δικαιώματά τους (1).
            
         
               (4)
            
            
               Στις 28 Νοεμβρίου 2006, η Επιτροπή εξέδωσε μια πράσινη βίβλο για τη διπλωματική και προξενική προστασία των πολιτών της Ένωσης σε τρίτες χώρες (2), η οποία πρότεινε πολλές πιθανές δράσεις για να ενισχυθεί η προστασία των πολιτών της Ένωσης. Προτάθηκε, ως ένας αποτελεσματικός τρόπος για να υπενθυμιστούν στους πολίτες τα δικαιώματά τους, να γίνει σύσταση στα κράτη μέλη να τυπώσουν το άρθρο 20 της συνθήκης ΕΚ στα διαβατήρια. Η πρόταση αυτή έτυχε ευνοϊκής υποδοχής από τα κράτη μέλη, την κοινωνία των πολιτών, τους πολίτες και άλλους ευρωπαϊκούς οργανισμούς (3)
                   (4). Για να ενημερωθούν οι πολίτες σχετικά με το δικαίωμά τους για παροχή προστασίας εκ μέρους των διπλωματικών και προξενικών αρχών δυνάμει του άρθρου 20 της συνθήκης ΕΚ, προτάθηκε επίσης να δημιουργηθεί ένας δικτυακός τόπος της ΕΕ σχετικά με αυτό το δικαίωμα και να περιληφθεί στα εθνικά διαβατήρια σχετική αναφορά.
            
         
               (5)
            
            
               Η έκδοση διαβατηρίων υπάγεται στην αρμοδιότητα των κρατών μελών. Στις 23 Ιουνίου 1981, καθιερώθηκε με ψήφισμα των αντιπροσώπων των κυβερνήσεων των κρατών μελών ενιαίος τύπος για τα διαβατήρια (5). Επιπλέον, θεσπίστηκαν μέτρα σε κοινοτικό επίπεδο σχετικά με τα πρότυπα ασφαλείας για τα διαβατήρια. Στις 17 Οκτωβρίου 2000, καθιερώθηκαν, με ψήφισμα των αντιπροσώπων των κυβερνήσεων των κρατών μελών, ελάχιστα πρότυπα ασφάλειας για τα διαβατήρια, προκειμένου να καταπολεμηθεί η παραποίηση (6). Στις 13 Δεκεμβρίου 2004, εκδόθηκε κανονισμός του Συμβουλίου με τον οποίο απαιτείται από τα κράτη μέλη να καθιερώσουν τη χρήση βιομετρικών στοιχείων στα διαβατήρια έως τις 28 Αυγούστου 2006 και να αποθηκεύσουν πρόσθετα δεδομένα στα διαβατήρια έως τις 28 Ιουνίου 2007 (7).
            
         
               (6)
            
            
               Το άρθρο 20 της συνθήκης ΕΚ θα πρέπει να αναπαράγεται στην επίσημη(-ες) γλώσσα(-ες) του κράτους μέλους που εκδίδει το διαβατήριο.
            
         
               (7)
            
            
               Αρκεί η αναπαραγωγή της πρώτης πρότασης του κειμένου του άρθρου 20 της συνθήκης ΕΚ. Η δεύτερη πρόταση αναφέρεται στο καθήκον των κρατών μελών να αρχίσουν τις απαιτούμενες διεθνείς διαπραγματεύσεις για να εξασφαλίσουν την προστασία και δεν αφορά άμεσα τους πολίτες.
            
         
               (8)
            
            
               Η Επιτροπή προτίθεται να δημιουργήσει ένα δικτυακό τόπο ο οποίος θα είναι αφιερωμένος στην προξενική προστασία και θα δημοσιεύει πρακτικές πληροφορίες, π.χ. ενημερωμένα στοιχεία των αντιπροσωπειών των κρατών μελών στις τρίτες χώρες. Θα ήταν χρήσιμο να περιληφθεί μια αναφορά σ’ αυτόν το δικτυακό τόπο στα εθνικά διαβατήρια μαζί με το άρθρο 20 της συνθήκης ΕΚ ως ενιαίο σημείο πρόσβασης στις πληροφορίες σχετικά μ’ αυτό το δικαίωμα.
            
         
               (9)
            
            
               Για να ελαχιστοποιηθεί ο διοικητικός φόρτος των κρατών μελών, θα ήταν σκόπιμο να γίνει σύσταση στα κράτη μέλη να τυπώσουν το άρθρο 20 της συνθήκης ΕΚ στα νέα διαβατήρια που εκδίδονται μετά την 1η Ιουλίου 2009.
            
         
               (10)
            
            
               Για να ενημερωθούν οι πολίτες των οποίων τα διαβατήρια εκδίδονται χωρίς αναφορά στο άρθρο 20, θα πρέπει να γίνει σύσταση να τοποθετηθεί μία αυτοκόλλητη ετικέτα στο εξωτερικό οπισθόφυλλο.
            
         
               (11)
            
            
               Η αναπαραγωγή του κειμένου του άρθρου 20 της συνθήκης ΕΚ στα διαβατήρια θα ενισχύσει σημαντικά την ενημέρωση των πολιτών σχετικά με το δικαίωμα προστασίας τους εκ μέρους των διπλωματικών και προξενικών αρχών, ενώ το κόστος τους για τα κράτη μέλη θα είναι περιορισμένο,
            
         ΣΥΝΙΣΤΑ:
   
               1.
            
            
               Τα κράτη μέλη να αναπαράγουν την πρώτη πρόταση του άρθρου 20 της συνθήκης για την ίδρυση της Ευρωπαϊκής Κοινότητας και μια αναφορά στο δικτυακό τόπο της ΕΕ (http://ec.europa.eu/consularprotection) στα διαβατήρια που εκδίδονται μετά την πρώτη Ιουλίου 2009.
            
         
               2.
            
            
               Τα κράτη μέλη να διαθέσουν στους κατόχους διαβατηρίων που εκδίδονται πριν από την 1η Ιουλίου 2009 αυτοκόλλητη ετικέτα με τις πληροφορίες που αναφέρονται στο σημείο 1.
            
         
               3.
            
            
               Τα κράτη μέλη να ενημερώσουν την Επιτροπή δέκα οκτώ μήνες από τη δημοσίευση της παρούσας σύστασης στην Επίσημη Εφημερίδα σχετικά με τα μέτρα που έλαβαν για να δώσουν συνέχεια στην παρούσα σύσταση.
            
         
      Βρυξέλλες, 5 Δεκεμβρίου 2007.
      
         
            Για την Επιτροπή
         
         Franco FRATTINI
         
         
            Αντιπρόεδρος
         
      
   
   
      (1)  «Για την ενίσχυση των ικανοτήτων της Ευρωπαϊκής Ένωσης να ανταποκρίνεται σε καταστάσεις έκτακτης ανάγκης και σε κρίσεις». Έγγραφο του Συμβουλίου 10551/06 της 15.6.2006.
   
      (2)  COM(2006) 712 τελικό.
   
      (3)  Γνώμη του Ευρωπαϊκού Κοινοβουλίου: A6/0454/2007.
   
      (4)  Γνώμη της Ευρωπαϊκής Οικονομικής και Κοινωνικής Επιτροπής: SOC/262 (CESE 425/2007).
   
      (5)  ΕΕ C 241 της 19.9.1981, σ. 1.
   
      (6)  ΕΕ C 310 της 28.10.2000, σ. 1.
   
      (7)  Κανονισμός (ΕΚ) αριθ. 2252/2004 του Συμβουλίου, της 13ης Δεκεμβρίου 2004 σχετικά με την καθιέρωση προτύπων για τα χαρακτηριστικά ασφαλείας και τη χρήση βιομετρικών στοιχείων στα διαβατήρια και τα ταξιδιωτικά έγγραφα των κρατών μελών (ΕΕ L 385 της 29.12.2004, σ. 1).